钦定古今图书集成/明伦汇编/官常典/第138卷 > 共工氏
## 钦定古今图书集成/明伦汇编/官常典/第138卷 > 共工氏

羲氏之代，侯有共工氏。

按《汲冢周书》：“久空重位者危。”昔有共工自贤，自以无
臣，久空大官，下官交乱，民无所附。唐氏伐之，共工以
亡。

按《路史·共工氏传》：“共工氏，羲氏之代侯者也，是曰康
回，髦身朱发。”狠明德任智，自神。太昊氏没，俶乱天
常，窃保冀方，抢攘为杰。于是左概介丘，右《矕终》隆。振
滔洪水，以薄空桑。剧于诸侯，虐弱以逞，爰以浮游
为卿，自谓水德，故为《水纪》。官师制度，皆以水名，盖乘
时䧿起，而失其纪，是以后世不得议其世也。方其君
国也，专以财利，贸兴有亡。其取之也，水处十七而陆
处十三，乘天势以隘制天下而用不匮。迨其跋户，更
复虐取，任刑以逞，人不堪命，于是立兵仗，聚亡义，以
奸天宪。专任浮游，自圣其智，以为亡可臣者，故官圹
而国日乱，民亡所附，贤亡所从，尚虞湛乐，淫失其身，
犹欲冯怒，傃其悍塞，壅防百川，隳高𬮱卑，率方舆而
潮陷之。行违皇干，诸福弗畀，疾荐作而菑屡臻。女娲
氏戮之，共工氏以亡，凡四十有五载，有子不才，终死
为厉。

〈注〉《世纪》云：“女娲未有诸侯，共工氏任智刑以强霸而不王。”非也，于时已有侯国。屈原云：“康回冯怒，地东南倾。”王逸曰：康回，共工氏之名。盖康其国姓，回其名尔。